După ce a apărută într-o piață, alături de Nicolae Ciucă, președintele PNL, cu un ceas de peste 20.000 de euro, Rareș Bogdan, europarlamentar liberal, a început să poarte un alt ceas, de data aceasta mult mai ieftin, de proveniență rusească.
Luni după-amiază, în cadrul emisiunii Decisiv, la Antena 3, Rareș Bogdan și-a prezentat noul ceas, despre care a spus că l-a cumpărat dintr-un târg de vechituri.
„A trecut timpul și nu aș vrea să nu ne prezentați ceasul de care vorbea și domnul Piedone“, a spus Cătălina Porumbel.
„Știți ce ceas am?“, a întrebat Rareș Bogdan.
„Ca să nu mai existe niciun fel de discuție, am lăsat ceasul pe care mi l-a făcut cadou soția mea - o să-l port la un moment dat“, a adăugat europarlamentarul în timp ce și-a scos ceasul de la mână.
„Uitați-vă, ce scrie pe ceas?“, a întrebat Rareș Bogdan.
„Prezentați-l dumneavoastră, dacă știți ce ceas aveți“, a insistat Cătălina Porumbel.
„E un ceas excepțional“, a continuat europarlamentarul.
„Ce ceas?“, a întrebat Cătălina Porumbel.
„Raketa, ca să nu mai am niciun fel de discuție. Vorbesc serios, Raketa. Mi-am luat dintr-un târg de vechituri, acum trei săptămâni, din Nottingham, ceasul Raketa. Îl port ca să fie liniștiți toți“, a spus Rareș Bogdan.
„Și cât ați dat pe el?“, a întrebat jurnalista.
„70 de lire“, a replicat Rareș Bogdan.
„Deci ăsta este ceas de campanie. Cel de 30.000 de euro stă acasă“, a mai spus jurnalista.
„Nu-i atât, e 23.000. Eu am mai multe ceasuri, dar ăsta mi-a plăcut, Raketa. O să port Raketa“, a spus Rareș Bogdan.
„Să știți că, atunci când ați ajuns, nu funcționa. Cam stă ceasul“, a spus Cătălina Porumbel
„Deci să-mi iau iarăși un ceas elvețian, că ăsta rusesc nu prea funcționează“, a mai spus Rareș Bogdan.
Ceasurile de mână Raketa au început să fie produse din 1961 la fabrica de ceasuri Petrodvorets din Sankt Petersburg. Fabrica de ceasuri Petrodvorets este cea mai veche fabrică din Rusia și a fost fondată de Petru cel Mare în 1721. Ceasurile Raketa au fost produse pentru Armata Roșie, Marina Sovietică și pentru expedițiile la Polul Nord, precum și pentru civili.
Fiți la curent cu ultimele noutăți. Urmăriți DCNews și pe Google News